Flere og flere forbrugere køber ind og shopper på internettet. Det har stor betydning for handelslivet og de fysiske butikker i byerne. I dag har 14 nordjyske byer status som handelsbyer, men i takt med at forbrugernes handel flytter til internettet, risikerer handelsbyerne at uddø. Ifølge en ny prognose ser det sort ud for nordjyske handelsbyer. Det skriver Politiken lørdag. Ifølge prognosen vil der nord for Limfjorden kun være to handelsbyer tilbage i 2030, nemlig Hjørring og Frederikshavn, hvis 50 procent af handlen flytter til internettet. Nordjylland kan miste 11 handelsbyer Det er Institut for Centerplanlægning (ICP), der rådgiver myndigheder og private aktører om detailhandel, der har lavet en kortlægning af nethandlens konsekvenser. ICP har lavet to beregninger, der viser hvilke handelsbyer der forsvinder, hvis henholdsvis 30 og 50 procent af forbrugernes handel flytter til nettet. - Det er et danmarkskort, der kommer til at se meget anderledes ud, siger Per Nyborg, direktør for ICP, til Politiken. I dag er der 14 byer i Nordjylland, der har status af handelsbyer. Stigende nethandel vil dræbe nordjyske handelsbyer Hvis 30 procent af forbrugernes handel flytter til nettet, vil det betyde at ni af de nordjyske handelsbyer forsvinder. Det vil være Skagen, Hirtshals, Sæby, Aabybro, Brønderslev, Hobro, Løgstør, Aars og Farsø. Kun fem vil være tilbage. Hvis 50 procent af forbrugernes handel flytter til nettet, kommer det ifølge ICP til at betyde, at også Thisted og Nykøbing mister statussen, og så vil der kun være tre handelsbyer tilbage i Nordjylland i år 2030. Udviklingen er et kæmpe problem Kommunernes Landsforening kalder udviklingen for et kæmpe problem. - En by uden handelsliv er ikke en by i klassisk forstand – den mister sin nerve. Byerne må tænke på, hvordan de kan skabe liv, for eksempel med flere kulturelle oplevelser, flere caféer og nogle overvejelser af, hvordan de indretter byerne, siger Thomas Kastrup-Larsen (S), der er borgmester i Aalborg og formand for KL’s arbejdsmarkeds- og erhvervsudvalg til Politiken. Ifølge ICP er der i dag 109 handelsbyer i Danmark.

Referat:
Tre fjerdedele af de danske byer vil miste deres brede butiksliv inden 2030, hvis halvdelen af forbrugernes indkøb flytter til nethandel. I værste fald vil det betyde, at kun tre handelsbyer i Nordjylland vil overleve.